Kwalifiseerder sorg vir opskudding | Netwerk24
Kwalifiseerder sorg vir opskudding
06 Oktober 2020 16:25
Nadia Podoroska van Argentinië gooi Dinsdag haar hande triomfantelik in die lug nadat sy Elina Svitolina van Oekraïne in die vierde ronde geklop het. Foto: Reuters
Daar is nou net twee gekeurde vroue in die toptien nog staande in die Franse Ope-tennistoernooi.
Die 23-jarige Argentyn Nadia Podoroska het Dinsdag vir die jongste opskudding gesorg toe sy met 6-2, 6-4 met Elina Svitolina, die derde gekeurde, klaargespeel het.
Podoroska het die eerste kwalifiseerder geword om tot die halfeindronde van dié Grand Slam deur te dring.
Sy is 131ste op die wêreldranglys en is net vir die tweede keer in haar loopbaan in die hoofloting van 'n Grand Slam-toernooi.
Die vorige kwalifiseerder in die mans- óf vroue-enkelspel wat die halfeindronde van Roland Garros kon haal, was die Belg Filip Dewulf in 1997.
Svitolina, van Oekraïne, was voor die toernooi een van die gunstelinge nadat sy in September die Strasburg-titel gewen het. Sy het egter nou vir die derde opeenvolgende keer in dié ronde van die kleibaan-Slam vasgeval.
Podoroska se volgende teenstander is of die jong Pool Iga Swiatek of nog 'n kwalifiseerder, Martina Trevisan van Italië.
Sofia Kenin, die vierde gekeurde, en Petra Kvitova, die sewende gekeurde, is nog staande.
Die vroue-eindstryd word Saterdag beslis. – Sportredaksie
Meer oor: Elina Svitolina | Nadia Podoroska | Frankryk | Parys | Ope | Tennis | Vroue | Kleibaan | Grand Slam